**Ministru kabineta noteikumu projekta “Grozījumi Ministru kabineta 2016. gada 29.marta noteikumos Nr. 187 “Noteikumi par kritērijiem un kārtību, kādā speciālās izglītības iestādei piešķir speciālās izglītības attīstības centra statusu”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu “Grozījumi Ministru kabineta 2016. gada 29. marta noteikumos Nr. 187 “Noteikumi par kritērijiem un kārtību, kādā speciālās izglītības iestādei piešķir speciālās izglītības attīstības centra statusu”” projektu (turpmāk – noteikumu projekts) Izglītības un zinātnes ministrija (turpmāk – ministrija) ir izstrādājusi pēc savas iniciatīvas, pamatojoties uz Vispārējās izglītības likuma 4. panta 7. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd ir spēkā Ministru kabineta 2016. gada 29. marta noteikumi Nr. 187 “Noteikumi par kritērijiem un kārtību, kādā speciālās izglītības iestādei piešķir speciālās izglītības attīstības centra statusu” (turpmāk – noteikumi Nr. 187), kuros regulēta speciālās izglītības attīstības centra statusa piešķiršanas procedūra un prasības minētā statusa piešķiršanai speciālās izglītības iestādēm, kas nodrošina konsultatīva un metodiska atbalsta sniegšanu.Ministrijā, pamatojoties uz noteikumu Nr. 187 6. punktu, 2016. gadā no speciālās izglītības iestāžu, kas vēlas pretendēt uz speciālās izglītības attīstības centra statusu (turpmāk – pretendents), dibinātājiem tika saņemti konsultatīvās un metodiskās palīdzības sniegšanas pasākumu plāni kārtējam mācību gadam, t.sk. ietverot arī informāciju, kas apliecina pretendentu atbilstību noteikumu Nr. 187 3. un 4.punktā minētajām prasībām. Ņemot vērā pretendentu dibinātāju iesniegtajos materiālos ietverto informāciju, ministrija secinājusi, ka noteikumu Nr. 187 4.3. apakšpunktā noteiktā prasība attiecībā uz metodiskas un pedagoģiskas palīdzības nodrošināšanu ne mazāk kā 50 plānošanās reģiona teritorijā esošajiem citu izglītības iestāžu pedagogiem minētajā apakšpunktā iekļautajos jautājumos vairumā gadījumu tikusi interpretēta kā kolektīva, nevis individuāla metodiskās un pedagoģiskās palīdzības sniegšana. Līdzīga situācija iepriekš minētajiem gadījumiem konstatēta arī esošo speciālās izglītības attīstības centru, pamatojoties uz noteikumu Nr. 187 10. punktu, iesniegtajos informatīvajos pārskatos. Noteikumu Nr. 187 4.3. apakšpunktā minētā kritērija izpildes interpretācijas gadījumi liecina par to, ka speciālās izglītības attīstības centram deleģētā metodiskā darba funkcija, kas ietver arī individualizētu darbu ar pedagogu, lai sniegtu viņam atbalstu attiecībā uz konkrētas pedagoģiskajā praksē konstatētas problēmsituācijas risinājumu, t.sk. netieši ietverot profesionāļu atbalstu arī konkrēta bērna speciālo vajadzību nodrošināšanai, netiek pilnībā īstenota. Tādējādi valsts un pašvaldību līmenī joprojām ir maz attīstīta iespēja pedagogiem individuāli saņemt profesionāļu padomu un ieteicamos risinājumus, ko vispārējās izglītības iestāžu pedagogiem iekļaujošas izglītības īstenošanas kontekstā nespēj kompensēt citas metodiskā darba formas, piemēram, pedagogu profesionālās kompetences pilnveides pasākumi, kas tiek organizēti kolektīvās izglītošanās formā. Iepriekš aprakstītā situācija attiecināma arī uz noteikumu Nr. 187 4.5. apakšpunktā noteiktā kritērija – konsultāciju nodrošināšana ne mazāk kā 50 citu izglītības iestāžu izglītojamiem ar speciālām vajadzībām vai viņu likumiskajiem pārstāvjiem – interpretāciju.Lai nodrošinātu vienotu izpratni par noteikumu Nr. 187 4.3. un 4.5.apakšpunktā ietvertajām normām, vienlaikus ar noteikumiem Nr. 187 nosakot pretendentiem un esošajiem speciālās izglītības attīstības centriem vienotas prasības un to vienotu nepārprotamu izpildi, ar noteikumu projektu ministrija paredz precizēt noteikumu Nr. 187 4.3. un 4.5. apakšpunktu. Ar noteikumu projektu minētajos apakšpunktos paredzēts norādīt uz individuālas metodiskās un pedagoģiskās palīdzības sniegšanu ne mazāk kā 50 plānošanas reģiona teritorijā esošo citu izglītības iestāžu pedagogiem, kā arī individuālu konsultāciju sniegšanu ne mazāk kā 50 citu izglītības iestāžu izglītojamiem ar speciālām vajadzībām vai viņu likumiskajiem pārstāvjiem, atbilstoši sākotnējai iecerei, izstrādājot noteikumus Nr. 187.[[1]](#footnote-1) Papildus iepriekš norādītajiem grozījumiem, ar noteikumu projektu ministrija plāno papildināt arī noteikumu Nr. 187 4.1. apakšpunktu. Šā brīža minētā apakšpunkta redakcijā noteikts, ka speciālā izglītības iestāde savā darbībā specializējas vismaz divos atšķirīgos izglītojamo attīstības traucējumu veidos atbilstoši plānošanas reģiona teritorijā esošo speciālās izglītības iestāžu licencētajām speciālās izglītības programmām vai plānošanas reģiona teritorijā esošo speciālās izglītības iestāžu – attīstības centru – specializācijai. Taču šobrīd normatīvajā regulējumā precīzi nav definēta izglītības pakāpe (pirmsskolas izglītības, pamatizglītības vai vidējās izglītības), kurā specializācija nodrošināma. Tas rada iespējamos riskus speciālās izglītības attīstības centra funkciju īstenošanai ar mērķi nodrošināt iespējamajiem pakalpojuma saņēmējiem pilnvērtīgu pakalpojumu klāstu. Speciālās izglītības attīstības centra kā metodiskā atbalsta sniedzēja reģionālā līmenī institūcijas unikāla funkcija atbilstoši normatīvajam regulējumam ir agrīnas speciālo vajadzību diagnostikas nodrošināšana pirmsskolas vecuma bērniem, kur diagnostikai praksē parasti seko rezultātu un dinamikas pārraudzība. Šādas efektīvas pārraudzības nodrošināšanai būtisks nosacījums ir izglītības iestādes īstenoto izglītības programmu pēctecīgums, sākot no pirmsskolas un turpinot to pamatizglītības pakāpē, tādējādi dodot iespēju speciālās izglītības attīstības centriem nepieciešamības gadījumā īstenot konkrētā bērna attīstības monitoringu pieredzējušu speciālistu nepārtrauktā vadībā, lai jau iespējami agrīnā vecumā sniegtu adekvātu atbalstu konkrētajās situācijās vai pilnībā novērstu speciālās vajadzības traucējumu. Ar noteikumu projektu ministrija plāno papildināt minēto 4.1. apakšpunktu, konkretizējot nosacījumus speciālās izglītības attīstības centra statusa iegūšanai paredzot, ka speciālās izglītības attīstības centra statusu ir tiesīga iegūt speciālās izglītības iestāde, kura īsteno vismaz vienu speciālās pirmsskolas izglītības programmu un vismaz vienu speciālās pamatizglītības programmu. Ministrijas rīcībā pieejamā informācija liecina, ka plānotā nosacījuma par speciālās pirmsskolas izglītības programmas un speciālās pamatizglītības programmas īstenošanu izpildi 2016./2017. mācību gadā jau nodrošina četri no šobrīd esošajiem 11 speciālās izglītības attīstības centriem (Cēsu internātpamatskola – rehabilitācijas centrs, Kokneses internātpamatskola – attīstības centrs; Pelču speciālā internātpamatskola – attīstības centrs; Valmieras vājdzirdīgo bērnu internātvidusskola – attīstības centrs). Savukārt septiņi no 11 speciālas izglītības attīstības centriem (Rīgas 1. speciālā internātpamatskola – attīstības centrs; Rīgas 5. internātpamatskola – attīstības centrs; Rīgas Valda Avotiņa pamatskola – attīstības centrs; Strazdumuižas internātvidusskola – attīstības centrs vājredzīgiem un neredzīgiem bērniem; Daugavpils logopēdiskā internātpamatskola – attīstības centrs; Kuldīgas pirmsskolas izglītības iestāde “Bitīte” – attīstības centrs; Rēzeknes internātpamatskola – attīstības centrs) šo nosacījumu šobrīd neizpilda. Līdztekus iepriekš minētajam, veicot kompleksu pieeju *Izglītības attīstības pamatnostādnēs 2014. – 2020. gadam* definētā virsmērķa – kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei, – kā arī Valdības rīcības plānā *Deklarācijas par Māra Kučinska vadītā Ministru kabineta iecerēto darbību īstenošanu* ietvertā pasākuma Nr. 106.3. īstenošanai, jāņem vērā, ka speciālās izglītības iestāžu tīkla, kā arī speciālās izglītības finansēšanas modeļa pilnveides kontekstā ministrija ir saņēmusi Kuldīgas novada pašvaldības 2017. gada 3. aprīļa vēstuli. Vēstulē norādīts, ka saistībā ar būtisku valsts finansējuma samazinājumu speciālo pirmsskolas izglītības iestāžu uzturēšanas izdevumos 2017. gadā un plānoto finansējuma pārtraukšanu speciālās pirmsskolas izglītības iestādēm, sākot ar 2018. gada 1. janvāri, izņemot piecgadīgo un sešgadīgo bērnu pedagogu atalgojumu, kā arī ņemot vērā pirmsskolas vecuma bērnu rindu uz pirmsskolas izglītības iestādēm, Kuldīgas novada Dome 2017. gada 26. janvārī pieņēmusi lēmumu (prot. Nr.1, p.12) “Par grozījumiem Kuldīgas pirmsskolas izglītības iestādes “Bitīte” – attīstības centra nolikumā”. Ar minēto lēmumu paredzēts, ka papildus speciālajām pirmsskolas izglītības programmām no 2017./2018. mācību gada minētais attīstības centrs īstenos arī pirmsskolas izglītības programmu (izglītības programmas kods 01011111), pakāpeniski kļūstot par pirmsskolas izglītības iestādi, kas integrēti realizē arī speciālo izglītību, tādējādi pakāpeniski zaudējot speciālās izglītības iestādes, tostarp sistēmiski arī speciālās izglītības attīstības centra, statusu. Kuldīgas pirmsskolas izglītības iestādes “Bitīte” – attīstības centra kā vienīgās šobrīd esošās pirmsskolas izglītības iestādes, kurai piešķirts speciālās izglītības attīstības centra statuss (statuss piešķirts ar ministrijas 2012. gada 23. maija lēmumu Nr. 226), piemērs apliecina dotās iespējas tām pašvaldībām, kurās darbojas speciālās pirmsskolas izglītības iestādes, plānot speciālās izglītības iestāžu tīkla mērķtiecīgu sakārtošanu, t.sk. nodrošinot izglītības iestādes dibinātāja finanšu līdzekļu efektīvu izlietojumu. Vienlaikus pēc ministrijas rīcībā esošās informācijas secināms, ka jau šobrīd pastāvošo ārējo faktoru ietekmē vērojami gadījumi, kad pašvaldības meklē optimālāko risinājumu tālākai speciālās pirmsskolas izglītības iestādes attīstībai: vai nu pārveidojot to par pirmsskolas izglītības iestādi, kura īsteno izglītojamo ar speciālam vajadzībām iekļaušanu izglītības procesā, vai arī nododot konkrētajā speciālās pirmsskolas izglītības iestādē īstenotās speciālās pirmsskolas izglītības programmas konkrētam speciālas izglītības attīstības centram, tādējādi veicinot arī attiecīgā speciālās izglītības attīstības centra tālākās darbības attīstību un statusa atbilstības kritērijiem izpildi. Šādas iespējas, ņemot vērā esošo speciālās izglītības attīstības centru un speciālās pirmsskolas izglītības iestāžu teritoriālo izvietojumu, speciālās izglītības attīstības centra statusa saglabāšanas kontekstā varētu tikt nodrošinātas esošajiem speciālās izglītības attīstības centriem Daugavpils pilsētā, Rēzeknes pilsētā un Rīgas pilsētā.Pretendentu dibinātājiem, iesniedzot konsultatīvās un metodiskās palīdzības sniegšanas pasākumu plānus atbilstoši noteikumu Nr. 187 6. punktam, un esošajiem speciālās izglītības attīstības centriem, iesniedzot informatīvos pārskatus atbilstoši noteikumu Nr. 187 10. punktam, nav vienotas izpratnes par to, kā apliecināma pretendenta atbilstība noteikumu Nr. 187 3. un 4. punktā minētajām prasībām un speciālās izglītības attīstības centra atbilstība noteikumu Nr. 187 4. punkta prasībām. Ņemot vērā to, ka atbilstību kritērijiem iespējams izvērtēt tikai ar iesniegtā konsultatīvās un metodiskās palīdzības sniegšanas pasākumu plāna īstenošanu un informatīvajos pārskatos ietvertās informācijas patiesumu apliecinošiem dokumentiem, ministrija, izvērtējot iesniegto informāciju 2016. gadā, papildu lūgusi atsevišķiem pretendentiem iesniegt noteikumu Nr. 187 4. punktā minēto kritēriju izpildi apliecinošus dokumentus. Tādējādi, lai nodrošinātu vienotu izpratni par pretendentu un speciālās izglītības attīstības centru iesniedzamo informāciju, ar noteikumu projektu paredzēts precizēt noteikumu Nr. 187 6. un 10. punktu, norādot uz nepieciešamību pievienot kritēriju izpildi apliecinošus dokumentus. Papildus tam, savstarpēji salāgojot ar noteikumu 6. punkta redakciju, precizējams noteikumu Nr.187 10. punkts, norādot uz nepieciešamību speciālās izglītības attīstības centra izstrādāto informatīvo pārskatu saskaņot ar tā dibinātāju, tādējādi nodrošinot efektīvāku speciālās izglītības attīstības centru dibinātāju pārraudzību pār speciālās izglītības attīstības centru īstenotajām darbībām.Speciālās izglītības attīstības centru līdzšinējā prakse apliecina, ka, mērķtiecīgi organizējot speciālās izglītības attīstības centra darbību, konsultatīvās un metodiskās palīdzības sniegšanas pasākumi tiek īstenoti visa kalendārā gada ietvaros, tādējādi nodrošinot speciālās izglītības attīstības centram noteikto visu funkciju (kā, piemēram, agrīna speciālo vajadzību diagnostika, pedagogu profesionālās kompetences pilnveides organizēšana, vecāku konsultēšana u.c.) īstenošanas nepārtrauktību un pakalpojuma pieejamību visa kalendārā gada ietvaros. Ņemot vērā to, ka noteikumos Nr. 187 nav skaidri precizēts, par kuru laika periodu iesniedzami speciālās izglītības attīstības centru izstrādātie informatīvie pārskati par atbilstību noteikumu Nr. 187 4. punktā norādītajiem kritērijiem, speciālās izglītības attīstības centriem pastāv atšķirīga izpratne par iesniedzamo informāciju, kas apliecina funkciju nodrošināšanu. Līdz ar to objektīvi radusies nepieciešamība konkretizēt noteikumos Nr. 187 norādīto laika periodu. Ar noteikumu projektu paredzēts, ka pretendenti izstrādā un to dibinātāji saskaņo un iesniedz konsultatīvās un metodiskās palīdzības sniegšanas pasākumu plānu un to izpildi apliecinošus dokumentus kārtējam mācību gadam, tādējādi apliecinot atbilstību noteikumu Nr. 187 3. un 4. punktā minētajām prasībām; papildus tam ar noteikumu projektu paredzēts, ka iesniedzama arī informācija par plānoto konsultatīvās un metodiskās palīdzības sniegšanas pasākumu plānu periodā no kārtējā gada 1. jūnija līdz 31. augustam. Līdz ar to arī statusu ieguvušajiem speciālās izglītības attīstības centriem iesniedzamajos informatīvajos pārskatos iekļaujamā informācija par atbilstību noteikumu Nr. 187 4. punkta kritērijiem papildināta ar informāciju par periodu no iepriekšējā gada 1. jūnija līdz 31. augustam, pievienojot noteikumu Nr. 187 4. punktā ietverto kritēriju izpildi apliecinošus dokumentus. Tādējādi tiek apliecināta speciālās izglītības attīstības centru izaugsme, īpaši aktualizējot to speciālās izglītības attīstības centru plānoto ieceru īstenošanu, kas speciālās izglītības attīstības centra statusu ieguvuši pirmo gadu. Plānots, ka noteikumu projektā veikto grozījumu piemērošana tiks uzsākta, izvērtējot ministrijā līdz 2018. gada 15. maijam iesniegtos pretendentu konsultatīvās un metodiskās palīdzības sniegšanas pasākumu plānus un līdz 2018. gada 15. jūnijam iesniegtos speciālās izglītības attīstības centru informatīvos pārskatus. Savukārt, ja speciālās izglītības iestādei speciālās izglītības attīstības centra statuss piešķirts līdz 2017. gada 1. jūlijam, tad, izvērtējot speciālās izglītības attīstības centra atbilstību noteikumu projektā grozītajiem noteikumu Nr. 187 4.1., 4.3. un 4.5. apakšpunkta kritērijiem, to neizpildes gadījumā ministrija pieņems lēmumu par speciālās izglītības attīstības centra statusa anulēšanu līdz 2018. gada 1. jūlijam. Norādāms, ka speciālās izglītības attīstības centru, kas pretendējuši uz speciālās izglītības attīstības centra statusu un to ieguvuši, iepriekš plānoto ieceru (periodā no kārtējā gada 1. jūnija līdz 31. augustam) īstenošanu būs iespējams izvērtēt pēc informatīvo pārskatu, kas iesniegti līdz 2019. gada 15. jūnijam, saņemšanas. Kā pamatojums minētajam ir tas, ka prasība pretendentiem attiecībā uz informācijas par plānoto pasākumu minētajā laika periodā iesniegšanu tiks piemērota no 2018. gada, izvērtējot speciālās izglītības attīstības centru informatīvos pārskatus, kas iesniegti līdz 2018. gada 15. jūnijam.Papildus iepriekš minētajam, tā kā speciālās izglītības attīstības centriem jau šobrīd normatīvajā regulējumā noteiktas funkcijas, kas paredz to darbību reģionāla metodiskā centra līmenī ar plašu un kompetentu speciālistu nodrošinājumu, t.sk. tādu, kuri ieguvuši tiesības un specializējas agrīnas speciālo vajadzību diagnostikas instrumentārija izmantošanā, tad plānotie precizējumi ir viens no veidiem, kā, vienuviet koncentrējot profesionālus cilvēkresursus, nodrošināt kvalitatīvu un maksimāli pieejamu izglītības pakalpojumu izglītojamajiem ar speciālām vajadzībām un konsultatīvā un metodiskā atbalsta pakalpojumu – viņu vecākiem un pedagogiem. Vienlaikus noteikumu projekts sekmēs *Izglītības attīstības pamatnostādnēs 2014. – 2020. gadam* definētā virsmērķa – kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei – ietvaros veicināt iekļaujošas izglītības sistēmas attīstību, sasniedzot virsmērķī noteiktos uzdevumus, tostarp pilnveidojot speciālas izglītības iestāžu tīklu un speciālās izglītības finansēšanas modeli. |
| 3. | Projekta izstrādē iesaistītās institūcijas | Ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 40 speciālās pirmsskolas izglītības iestādes un 59 speciālās pamatizglītības un vidējās izglītības iestādes, t.sk. speciālās izglītības attīstības centri, to pedagogi, izglītojamie un izglītojamo vecāki (dati par 2016./2017. mācību gadu).  |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu precizēta norma pretendentiem izstrādāt un to dibinātājiem saskaņot un iesniegt papildu informāciju par konsultatīvās un metodiskās palīdzības sniegšanas pasākumu plānu periodam no kārtējā gada 1.jūnija līdz 31.augustam, to pievienojot konsultatīvās un metodiskās palīdzības sniegšanas pasākumu plānam par kārtējo mācību gadu, kas apliecina atbilstību noteikumu Nr. 187 3. un 4. punktā minētajām prasībām.Ar noteikumu projektu precizēta norma speciālās izglītības attīstības centriem iesniegt to izstrādātu un to dibinātāju saskaņotu papildu informāciju ikgadējos informatīvajos pārskatos par noteikumu Nr. 187 4. punktā minēto kritēriju izpildi, pievienojot to izpildi apliecinošus dokumentus, t.sk. par periodu no iepriekšējā gada 1. jūnija līdz 31. augustam.  |
| 3. | Administratīvo izmaksu monetārs novērtējums | Ņemot vērā, ka papildu sniedzamā informācija iekļaujama jau šobrīd iesniedzamajos speciālās izglītības iestāžu (pretendentu un speciālās izglītības attīstības centru) konsultatīvās un metodiskās palīdzības sniegšanas pasākumu plānos un informatīvajos pārskatos, noteikumu projektā plānotie precizējumi to piemērošanā kontekstā ar sabiedrības mērķgrupām veicamajām izmaksām nepārsniedz 2000 *euro.* |
| 4. | Cita informācija | Jāņem vērā, ka 2017. gada 31. decembrī plānots pārtraukt speciālās pirmsskolas izglītības iestāžu uzturēšanas izdevumu finansēšana no valsts budžeta.[[2]](#footnote-2) |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšana par noteikumu projektā ietvertajiem precizējumiem notikusi 2017. gada 9. maijā, ministrijai organizējot semināru visu speciālās izglītības iestāžu direktoriem. |
| 2. | Sabiedrības līdzdalība projekta izstrādē | Ar noteikumu projektu veicamie grozījumi balstīti pretendentu 2016. gadā iesniegto konsultatīvās un metodiskās palīdzības sniegšanas pasākumu plānu un speciālas izglītības attīstības centru 2016. gadā iesniegto informatīvo pārskatu izvērtējuma rezultātos, tādējādi noteikumu projekta izstrādes procesā netieši iesaistot speciālās izglītības iestāžu – speciālās izglītības attīstības centru un to iestāžu, kuras pretendē uz speciālās izglītības attīstības centra statusu – pārstāvjus, tātad iesaistot sabiedrības pārstāvjus.2017. gada 9. maijā visu speciālās izglītības iestāžu, tostarp speciālās izglītības attīstības centru, direktoru seminārā par noteikumu projektā ietvertajiem precizējumiem informēti speciālās izglītības iestāžu direktori un notikusi diskusija, izteikti priekšlikumi, paužot vairākuma atbalstu projekta grozījumam attiecībā uz vismaz vienas speciālās pirmsskolas izglītības programmas un vismaz vienas speciālās pamatizglītības programmas īstenošanu kā nosacījumu speciālās izglītības attīstības centra statusa iegūšanai. |
| 3. | Sabiedrības līdzdalības rezultāti | 2017. gada 9. maijā semināra dalībnieki kopumā atbalsta ar noteikumu projektu plānotos veicamos grozījumus, t.sk. redakcionālos precizējumus 4.3. un 4.5. apakšpunktā.Noteikumu projektā iestrādātie precizējumi izriet no 2016. gadā iesniegto pretendentu konsultatīvās un metodiskās palīdzības sniegšanas pasākumu plānu un speciālās izglītības attīstības centru informatīvo pārskatu izvērtējuma rezultātiem. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | 40 speciālās pirmsskolas izglītības iestādes un 59 speciālās pamatizglītības un vidējās izglītības iestādes, t.sk. speciālās izglītības attīstības centri, to pedagogi, izglītojamie un izglītojamo vecāki (dati par 2016./2017. mācību gadu). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nepaplašina un nesašaurina iesaistīto institūciju funkcijas.Noteikumu projekta izpilde tiks nodrošināta esošo institūciju ietvaros. |
| 3. | Cita informācija | Nav. |

*Anotācijas III, IV un V sadaļa – noteikumu projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

08.06.2017.

2586

A.Rudzīte 67047807

ance.rudzite@izm.gov.lv;

I.Īvāne 67047849

ineta.ivane@izm.gov.lv

1. Ministru kabineta noteikumu projekta “Kritēriji un kārtība, kādā speciālās izglītības iestādei piešķir speciālās izglītības attīstības centra statusu” sākotnējās ietekmes novērtējuma ziņojums (anotācija). Pieejams: <http://tap.mk.gov.lv/lv/mk/tap/?pid=40382021> Skat., piem., II.sadaļas 3. punkts. [↑](#footnote-ref-1)
2. Likumprojekta “Grozījumi Izglītības likumā” sākotnējās ietekmes novērtējuma ziņojums (anotācija). Pieejams: <http://titania.saeima.lv/LIVS12/SaeimaLIVS12.nsf/0/7D6AB6D32625A2F4C225804C00235B5D?OpenDocument> III. sadaļas 6. punkts. [↑](#footnote-ref-2)